El celler Raimat, del Grup Codorniu, ha donat el tret de sortida aquest dilluns a l'inici de la verema a Europa. De nit i amb la seva característica recol·lecció manual, la campanya 2017 de Raimat esdevé la més ecològica de la història del celler de la DO Costers del Segre gràcies a l'entrada en producció ecològica de varietats com ara el xarel·lo, la garnatxa i el moscatell. En aquest sentit, en els tres pròxims anys, el celler lleidatà preveu que tota la seva producció sigui ecològica. Les condicions climàtiques "equilibrades" que s'han donat aquest any a la zona fan preveure a Raimat una collita "d'excel·lent qualitat", tot i que la producció serà un 10% inferior a la darrera campanya. La collita d'aquesta nit, que s'ha iniciat amb la recollida de raïm de la varietat chardonnay destinada a l'elaboració de cava, arribarà al mercat aproximadament d'aquí un any i mig.  El centenari celler de Raimat segueix sent líder europeu en viticultura sostenible i, a la vegada, es consolida com una de les principals bodegues estatals en posseir la major extensió de vinya ecològica, superant les 200 hectàrees. I és que la d'enguany, serà la verema més ecològica de la història del celler lleidatà gràcies a l'entrada en producció ecològica de varietats com el xarel·lo, la garnatxa i el moscatell. Raimat està treballant per tal que en els tres pròxims anys tota la seva producció de raïm sigui ecològica, segons ha explicat Xavier Farré, director de viticultura de Raimat. Verema manual i nocturna De nit, a mà i només una cara del cep. D'aquesta manera tan característica, l'equip de viticultura de Raimat selecciona el raïm, cep a cep, per tal d'obtenir expressions diferencials a nivell de gustos i aromes. Una minuciosa selecció manual que busca assegurar uns vins equilibrats i intensos. Així mateix, gràcies a les baixes temperatures de la recol·lecció nocturna, s'afavoreix a preservar els aromes i evitar fermentacions no desitjades, segons Farré. Producció "d'excel·lent qualitat" Les condicions climàtiques equilibrades que s'han donat aquest any a la zona fan preveure a Raimat "una collita de gran qualitat, que afavorirà un any més la producció de vins d'alta qualitat", segons Xavier Farré. El director de viticultura de Raimat ha destacat que "les condicions climàtiques han estat molt favorables, tal com vénen sent aquests últims anys".  En aquest sentit, ha explicat que "vam tenir un juny molt calorós, però juliol ha estat típicament normal amb calor de dia i temperatures suaus a les nits". Tot això ha permès que el "el raïm estigui sa, hagi madurat molt bé", motiu pel que el celler lleidatà espera una "qualitat excel·lent". Pel que fa a producció, Raimat estima que aquesta campanya se situarà entorn als 6 milions de quilos, un 10% inferior a la passada.  La collita que ha començat aquesta nit, recollint raïm de la varietat chardonnay destinada a l'elaboració de cava, arribarà al mercat aproximadament d'aquí un any i mig. La recol·lecció prosseguirà a Raimat amb la verema de ceps destinats a l'elaboració de vins blancs que s'allargarà fins a mitjans del mes de setembre i que finalitzarà amb la recol·lecció del varietats per vins negres a l'octubre.  Raimat, líder europeu en viticultura sostenible  Raimat s'ha convertit en líder europeu en viticultura sostenible, després de diversos anys de treballs d'adaptació del sòl, instal·lacions i processos de cultiu. "És la nostra manera d'oferir al consumidor vins de qualitat amb actitud, que expressin el nostre respecte per l'entorn" perquè "no entenem una altra manera de treballar la terra i els seus fruits", ha assenyalat Farré.  El celler ha estat pioner des de la seva creació l'any 1914 en l'aplicació de sistemes de viticultura sostenible. L'any 2011 es va adherir al programa voluntari de reducció d'emissions de l'Oficina Catalana de Canvi Climàtic, sent el primer celler a fer-ho. Aquest mateix any, va ser una de les tres cellers pilot de la iniciativa mundial Wineries for Climate Protection. Participant activament en projectes europeus de la iniciativa Life des del 2012, el celler lleidatà compta des d'aquest any també amb una Associació de Defensa Vegetal, orientada a millorar el monitoratge i seguiment de plagues.  Les pràctiques de viticultura sostenible i les tècniques de recol·lecció manuals atorguen la possibilitat a Raimat d'elaborar vins d'una qualitat superior sense alterar l'equilibri del lloc on neixen, segons Farré. El resultat d'aquesta filosofia d'innovació respectuosa amb l'entorn ha fet que els vins de Raimat hagin estat reconeguts mundialment per la seva qualitat en l'últim any.

Summary: Raimat enceta la temporada de la verema a Europa amb la seva tradicional recol·lecció manual i nocturna


En Josep Sabatés, de 85 anys, només tenia un any i mig quan el seu pare va marxar al Front Republicà amb dos tiets. El seu pare va tornar, però la resta no. Això ha marcat la història de la seva família que, fins aquest dimarts, no ha pogut enterrar un d'aquests tiets al cementiri de Torelló. Ha estat un acte emotiu i reivindicatiu presidit per la consellera de Justícia, Ester Capella, que és qui ha lliurat les despulles del soldat a la família amb el guix que duia al braç esquerre. L'han localitzat a la fossa del Soleràs, a les Garrigues, i el Programa d'identificació genètica l'ha relacionat directament amb en Josep, tot i que no s'ha pogut determinar a quin dels dos tiets correspon. Capella ha assegurat que continuaran treballant per esbrinar-ho, i ha fet una crida a la participació del programa.  El soldat Sabatés és una de les 146 persones mortes durant la Guerra Civil que van ser localitzades a la fossa del Soleràs, a les Garrigues, excavada l'any 2017 gràcies al Pla de fosses de la Generalitat. És la fossa més gran excavada fins ara a Catalunya pel que fa al nombre de persones enterrades.  Gràcies al programa d'identificació genètica, s'ha determinat que les despulles corresponen a una persona de la via paterna de la família Sabatés, de Torelló, però originària de Ripoll. Es dona el cas, però, que dos germans de la família van desaparèixer durant la Guerra Civil. L'absència de documentació no permet, de moment, determinar de qui es tracta.  Vuit identificats, set del Soleràs  El soldat Sabatés és una de les vuit persones que han pogut ser identificades a partir del programa d'identificació genètica. D'aquests n'hi ha set que estaven a la fossa del Soleràs.  El programa compta amb una base de dades on hi ha perfils genètics de familiars de víctimes i perfils genètics de les restes humanes localitzades en fosses. Si hi ha coincidència genètica, la víctima pot ser identificada i, per tant, retornada a la família, que és qui decideix com donar-li sepultura. En aquest cas, la família Sabatés ha decidit fer un enterrament religiós al cementiri de Torelló.

Summary: Enterren a Torelló les restes d'un soldat republicà recuperades d'una fossa de la Guerra Civil


Els criadors de Gall del Penedès i Pota Blava del Prat de Llobregat afronten la campanya de Nadal amb la previsió de vendre més de 7.000 exemplars. És una xifra que s'ha incrementat "sensiblement" els darrers tres anys, sobretot perquè han crescut els punts de distribució i gràcies també a la difusió del producte que fan les campanyes gastronòmiques. Així ho han assegurat a l'ACN representants dels criadors de les dues races. En el cas del Gall del Penedès, l'Associació de criadors de Gallina Penedesenca preveu que les vendes quedaran repartides a parts iguals entre els clients particulars i els punts de distribució als mercats, mentre que el Consell Regulador del Pollastre i Capó del Prat apunta que l'activitat es focalitzarà als establiments. En el cas del Gall del Penedès, aquest Nadal se'n vendran 3.000 exemplars. Maria Antonia Udina, representant de l'Associació de criadors de Gallina Penedesenca, ha explicat a l'ACN que, d'aquests, un miler aproximadament són els que preveuen distribuir durant la Fira del Gall que es celebrarà a Vilafranca els dies 19 i 20 de desembre. "És un esdeveniment d'exposició, més que no pas un lloc de venta", ha apuntat Udina, qui alhora ha reconegut que la difusió que aconsegueixen a la Fira els repercuteix després en les vendes en els mercats i granges de cria. Un dels factors que més ha contribuït a l'expansió del consum del Gall del Penedès és, precisament, haver ampliat els punts de venda: "ara ja no es pot dir que no se'n troba", ha assegurat, garantint que es poden comprar exemplars d'aquesta raça a tots els mercats de Barcelona, així com a molts punts de l'àrea metropolitana, a banda dels mercats del gran Penedès. Tot i l'augment de consumidors, des de l'Associació de Criadors són crítics amb el públic més pròxim.  Maria Antonia Udina considera que el Gall del Penedès es troba en una situació comparable a la que han superat els vins de la DO Penedès, que fins fa pocs anys sovint eren infravalorats des del territori autòcton en favor del consum de productes d'altres DO. Udina defensa que aquest escenari també evolucionarà en el Gall, sobretot gràcies a la concessió de l'IGP, però demana "que la gent s'ho cregui, ho provi i vegi que és un producte diferent". Així, ha assegurat, els consumidors veuran que "és exquisit i que val la pena gastar-se el que val". La gastronomia com a element prescriptor Com també passa amb la raça penedesenca, les vendes del Pollastre Pota Blava del Prat tenen el seu "punt àlgid" durant les festes de Nadal, quan es disparen els consumidors que aposten per "aviram de qualitat", com ha explicat a l'ACN el Secretari del Consell Regulador de Pollastre i Capó del Prat, Vicenç Tirado. En concret, durant la campanya nadalenca, calculen que es vendran 4.000 exemplars, mentre que en el conjunt de tot l'any se'n poden arribar a vendre un màxim de 6.000. Tirado ha assegurat que els darrers anys el creixement de vendes ha estat molt tímid, però ha apuntat que s'han aconseguit nous consumidors gràcies a les campanyes gastronòmiques, que han fet de "prescriptors" tant a nivell de menús en restaurants com de tapes. Un exemple d'aquest tipus de difusió, ha recordat, es produeix durant la Fira Avícola dels propers 12 i 13 de desembre, quan s'exposen milers d'exemplars alhora que es poden degustar receptes variades tant al recinte firal com als restaurants de la ciutat amb menús especials.   Pel que fa al perfil dels consumidors de Pota Blava, fonamentalment es tracta de veïns del Prat i del Baix Llobregat, que s'adrecen als establiments a comprar-lo. A diferència del Penedès –on els criadors preparen desenes d'exemplars per a la venda particular-, al Prat és un únic criador el qui concentra tota la producció enfocada a les vendes, mentre altres productors fomenten la raça com a activitat econòmica complementària a la pagesia. Tirado ha assegurat que el consum de Pota Blava està molt arrelat entre els pratencs, i ha senyalat que és fruït "d'un camí iniciat fa molts anys". Alhora, ha dit que comptar amb el distintiu IGP des de 1996 "és un element que ajuda a valorar la seva qualitat, ajudant al territori per a conservar la seva producció" i contribueix també a les vendes fora de la ciutat. En aquest sentit, ha afirmat que comptar amb productes com el Pollastre Pota Blava reconeguts amb l'IGP ha de ser "un orgull pels catalans", i ha demanat fomentar-ne la continuïtat per la identitat que representa.

Summary: Els criadors de Gall del Penedès i Pota Blava del Prat esperen vendre més de 7.000 exemplars durant la campanya de Nadal


El Departament de Treball, Afers Socials i Famílies ha iniciat aquest dijous al matí una actuació d'ofici, a través de la Inspecció de Treball de Catalunya, per comprovar si la decisió empresarial de Ryanair pel que fa a la plantilla de Girona està "ajustada a dret". Treball investiga tant una "possible vulneració" del procediment establert per a les modificacions substancials de les condicions de treball com la mesura alternativa que proposa l'empresa en cas de desacord amb aquests canvis. El Govern ha indicat que amb l'actuació pretén "garantir" que l'arribada i el manteniment d'empreses a Catalunya "no es faci a costa dels drets laborals". Cal recordar que aquest mateix dijous la portaveu d'USO Ryanair, Lídia Arasanz, ha denunciat que la companyia no considera vàlids els contractes en què els treballadors de la base de Girona fan constar en un annex la seva disconformitat amb les condicions proposades per l'aerolínia a canvi de no tancar la base de Vilobí d'Onyar. Segons Arasanz, la resposta que van rebre de Ryanair dos dies després és que, en no ser vàlids, anirien al carrer a partir del dia 8 de gener, data en què l'empresa havia previst tancar la base. "No hem modificat cap part del contracte", ha defensat Arasanz, que ha afegit que només han fet constar que "hi havia clàusules que no sabíem fins a quin punt estaven dintre dels mínims dels drets dels treballadors".

Summary: Inspecció de Treball investiga d'ofici si Ryanair ha vulnerat els drets de la plantilla de Girona


Els cupaires no aclareixen encara si Boya i Gabriel aniran a declarar al Suprem i reivindiquen la feina feta com a diputades  ACN Barcelona.-La CUP ha engegat aquest divendres la campanya 'Ni una més. Contra la repressió del 78 construïm república' i impulsa una caixa de solidaritat per fer front a les causes judicials. Ho ha explicat la portaveu del Secretariat dels cupaires en funcions, Núria Gibert, l'endemà que el Tribunal Suprem fixes el 14 de febrer com la data per què les exdiputades Anna Gabriel i Mireia Boya vagin a declarar com a investigades. L'esquerra anticapitalista no ha aclarit per ara si Gabriel i Boya aniran a declarar ja que els advocats faran saber "els propers dies" els detalls de les estratègies de defensa. Gibert ha assegurat "en nom de les acusades" que comparteixen "la voluntat de superar aquesta excepció judicial i reivindiquen "absolutament tota la feina feta" com a diputades "així com el referèndum de l'1-O i les mobilitzacions socials i polítiques que hi va haver". Els cupaires consideren que "l'aparell repressiu de l'Estat conformat per actors judicials i policials es troba plenament posicionat en el combat polític per impedir el dret a l'autodeterminació". I creuen que volen "destrossar a través del terror" els objectius d'un moviment social.

Summary: La CUP impulsa una caixa de solidaritat pels processos judicials dins la nova campanya 'Ni una més'


Una àmplia majoria del ple de la Diputació de Tarragona ha donat llum verda, aquest divendres, a una moció presentada per ERC –a la qual s'han sumat CiU, PSC i CUP– per rebutjar el Pla Hidrològic de l'Ebre (PHE) i donar suport a les mobilitzacions de la Plataforma en Defensa de l'Ebre (PDE). Des de l'equip de govern s'ha posat un èmfasi especial en el fet d'haver aconseguit "que un nombre molt important de grups hagi donat suport a la moció", ha destacat el diputat ebrenc convergent Joan Piñol. Des de la CUP, David Vidal ha aplaudit que l'ens es posicioni en una qüestió en què no té competències. El text ha rebut 25 vots favorables, mentre que el diputat del PP hi ha votat en contra i el de C's s'ha abstingut. El PHE aprovat pel Consell de Ministres el passat 8 de gener ha aconseguit posar d'acord gairebé la totalitat del ple de la Diputació de Tarragona. Quatre dels sis grups que hi tenen representació han subscrit una moció per manifestar el rebuig a aquest pla i la seva immediata retirada, a més de donar suport a les mobilitzacions socials. Un suport majoritari que ha volgut posar de relleu el diputat Joan Piñol, a la vegada que ha remarcat que l'autèntic debat "és el futur de les Terres de l'Ebre i del riu". El diputat de la CUP, David Vidal, tot i mostrar-se favorable al text ha volgut recordar que hi ha grups que s'hi han sumat "que han estat en anys anteriors promotors o col·laboradors de projectes de transvasament". Així mateix, ha citat l'anomenat minitransvasament per posar damunt la taula la "incoherència" d'algunes formacions. Malgrat tot, s'ha felicitat pel fet que la Diputació "aprovi una moció sobre un tema en què no té competències" –en clara referència a una moció sobre Ercros que va passar per plenari el passat mes de novembre i que es va desestimar per aquest motiu–. Des d'ERC, Gervasi Aspa ha incidit en el fet que si el govern espanyol fes cas de les seves pròpies lleis "no hi hauria cap possibilitat d'augmentar gens ni mica les hectàrees de regadiu que es plantegen ampliar". Contundent, ha afegit que "la solució es diu independència". Francesc Josep Miró, diputat socialista, ha criticat molts punts del PHE i ha insistit especialment en un dels acords de la moció, la convocatòria urgent de la Comissió per a la Sostenibilitat de les Terres de l'Ebre, "per valorar el contingut del pla i liderar una resposta institucional unitària". El diputat de C's, Rubén Viñuales, ha volgut justificar la seva abstenció a l'hora de votar el text "a l'espera del que digui la Comissió Europea". En aquest sentit, ha deixat clar que si la CE constata que hi ha un dany pel territori si aquest pla es tira endavant, "hi votarem en contra". Tots els grups que han votat a favor de la moció han instat la població a participar a la manifestació que hi ha convocada pel proper diumenge 7 de febrer a Amposta. El ple de la Diputació de Tarragona d'aquest divendres ha debatut una altra moció, aquesta presentada per la CUP, sobre l'aportació de l'ens al Parc Natural de la Muntanya de Montserrat. Els cupaires han criticat que la Diputació destini 70.000 euros a un parc que es troba fora de la demarcació, i n'aporti tan sols 30.000 al Parc Natural del Delta de l'Ebre, el Parc Natural dels Ports, el Parc Natural del Montsant i el Paratge Natural de Poblet. L'equip de govern ha defensat que l'ens forma part del Patronat de la Muntanya de Montserrat, i que la seva aportació la marca la llei i els pressupostos de la Generalitat. Així mateix, ha desmentit que destini 30.000 euros als parcs tarragonins, sinó 61.000.

Summary: La Diputació de Tarragona rebutja el Pla Hidrològic de l'Ebre i dóna suport a les mobilitzacions de la PDE


La ministra de Defensa en funcions, Margarita Robles, ha alertat que el vaixell de l'ONG Open Arms es pot enfrontar a sancions. "Si ha infringit la normativa espanyola que ningú dubti que actuarem en conseqüència", ha dit des de Gran Canària on està visitant les zones afectades per l'incendi. Aquest mateix matí, la vicepresidenta del mateix executiu, Carmen Calvo, recordava que l'embarcació  no té permisos per fer rescats sinó només per "repartir ajuda humanitària". Sobre el futur dels immigrants que són a Lampedusa, Robles ha dit que estan seguint "al minut" la informació que prové d'Itàlia a l'espera de poder complir "el compromís" de repartiment dels tripulats rescatats entre sis països europeus. Robles també ha carregat contra el ministre de l'Interior italià, Matteo Salvini, per considerar que s'ha comportat de manera "inacceptable" i contradient el dret humanitari i ha defensat que Espanya enviés el buc de l'armada "davant una emergència humanitària".  Sobre si el buc retorna o no a Espanya un cop la fiscalia italiana ha forçat que l'Open Arms pugui desembarcar a Lampedusa, Robles s'ha limitat a dir que estan pendents de la decisió que prengui Itàlia. "En funció d'això actuarem en conseqüència", ha manifestat. A més, s'ha "congratulat" que la fiscalia italiana hagi "posat fi a una situació tan dramàtica".

Summary: Robles alerta l'Open Arms: "Si ha infringit la normativa espanyola que ningú dubti que actuarem en conseqüència"


El president del PDeCAT i expresident del Govern, Artur Mas, ha assenyalat aquest dissabte que la compra d'urnes per part de la Generalitat és "una decisió coherent" i que mostra que el procés "no té marxa enrere". "Això va endavant i arriba el moment decisiu", ha afirmat des de Montblanc, on ha inaugurat el nou local de la formació i ha mostrat una urna de metacrilat. Sobre l'avís del govern espanyol que la fiscalia actuarà si s'acaba materialitzant la compra d'urnes, Mas considera que això és el que faran "com a mínim" perquè "no saben fer altra cosa".

Summary: Mas, sobre la compra d'urnes: "Això va endavant i arriba el moment decisiu"


L'alcalde de Dosrius (Maresme), Marc Bosch (ERC), demana que s'aclareixi "qui va ordenar les càrregues policials de l'1-O i per què amb aquesta contundència". Bosch lamenta que el PSOE s'oposés a què es fes una Comissió d'Investigació sobre aquesta qüestió al Congrés dels Diputats, i adverteix que pels ciutadans de Catalunya és una necessitat saber "què va passar". En una entrevista amb l'ACN, el batlle, que va viure en primera persona una càrrega que la Guàrdia Civil va dur a terme a l'Escola El Castell de Dosrius, reconeix que "va ser un xoc brutal" que la policia espanyola s'hi desplacés per "estomacar" els seus ciutadans. Lamenta el moment "molt dur" que viuen les famílies dels encausats, presos i exiliats, però adverteix que "fer el referèndum era un dret", i que tot el que s'ha viscut a Catalunya des de l'1-O "formarà part del relat històric pel dia en què la República catalana és materialitzi".  El petit municipi de Dosrius va ser un dels que van patir la visita de la Guàrdia Civil durant la jornada de l'1-O. Tot i que les votacions van poder arrencar a les nou del matí tal i com estava previst, en pocs minuts van arribar al centre cívic del nucli de Canyamàs diverses furgonetes de la policia espanyola. "Van iniciar una càrrega desproporcionada contra ciutadans indefensos", afirma Marc Bosch, alcalde del municipi, que recorda que molts veïns van haver de ser atesos pels serveis mèdics.  "Aquesta primera càrrega va posar en alerta la població i va estimular que moltes persones que no tenien intenció de participar votessin que sí", assenyala el batlle, que explica que ell es trobava a l'escola El Castell del municipi quan al migdia diversos veïns els van informar que les furgonetes de la Guàrdia Civil que havien estat aparcades en un polígon als afores de la població sortien del poble en direcció cap a Argentona. "Vam relaxar-nos, molta gent va marxar a dinar  o descansar", relata el batlle que afirma que de sobte els vehicles van fer mitja volta i van dirigir-se a aquest centre educatiu. "Ens vam arreplegar els que érem a la porta del lloc de votació i un escamot de la Guàrdia Civil va entrar creuant tot el pati amb porres i martells". En aquell moment Bosch va decidir apropar-se als agents amb els braços alçats per identificar-se i demanar una ordre judicial. "Volia evitar danys materials i personals, però no va servir, em van empènyer contra la resta de gent concentrada i vam començar una càrrega en la qual vaig rebre igual que la resta de ciutadans que hi havia".  Tot i que els membres de mesa van amagar la urna a la cuina de l'escola i van tancar la porta amb clau, els agents van forçar el pany i se la van endur. Després del sotrac, es va buscar un recipient alternatiu i les votacions van reprendre's.   Demana explicacions Bosch lamenta que ningú hagi assumit la responsabilitat del que va succeir. "Pel govern espanyol d'aquell moment era el mes normal del món i no desproporcionat", afirma l'alcalde, que retreu a l'Estat que tracti Catalunya "com una colònia". En aquesta línia, considera que per a l'executiu espanyol "era impensable no reprimir un acte de segregació".  Ell batlle remarca que molts ciutadans van quedar esparverats amb els fets i exigeix "que s'aclareixi qui va ordenar les càrregues i per què amb aquesta contundència". En aquest sentit, recorda que es va demanar que es fes una Comissió d'Investigació al Congrés per esclarir-ho i que el PSOE hi va votar en contra.  Tot i que reconeix que molts catalans "van quedar amb mal regust de boca" pel que va passar, i sobretot per la declaració fallida del 10 d'octubre i el que va succeir després el 27, que no se sap si es va declarar o no", es mostra convençut que "fer el referèndum era un dret i una necessitat perquè no se sabia quanta gent era partidària de la independència". Així mateix afirma, que tornaria a fer-lo "tants cops com fes falta".  Amb tot, reconeix que no pensaven "que la reacció de l'Estat fos tan violenta". Rebutja que alguns vulguin "minimitzar les càrregues" i afirma que "van ser del tot desproporcionades" perquè "es van presentar els antiavalots amb escuts com si es tractés d'una guerra". Escrivint la història Per tot plegat, i veient el que ha passat a nivell judicial i polític, creu que encara queda més justificada la necessitat de fer el referèndum. "Tot el que està passant formarà part del relat històric pel dia en què materialitzem la República catalana", afirma. Bosch reconeix que el moment que vivim a nivell personal i familiar d'encausats, presos i exiliats "és molt dur", però es mostra convençut que "tenir presos, exiliats i encausats visualitza encara més la injustícia de l'Estat espanyol".  Un xoc brutal Bosch recorda que Dosrius és un poble amb poc més de 5.300 habitants on "mai no hi passa res". Per això reconeix que "rebre la visita d'uns guàrdies civils que van venir a estomacar els ciutadans va ser un xoc brutal".  Les setmanes després dels fets van treballar amb persones que necessitaven atenció psicològica en grups de treball i va néixer l'Associació d'Afectats per l'1-O, que s'ha estructurat a nivell de tot Catalunya.  Pel que fa al procediment judicial, Bosch relata que totes les persones que van patir lesions, inclòs ell mateix, han presentat denuncies davant els Mossos d'Esquadra. "La nostra defensa serà un atac a les càrregues desproporcionades de la Guàrdia Civil", diu. A banda, l'alcalde i el regidor de Promoció Econòmica estan investigats per un possible delicte de desobediència i resistència greu a l'autoritat. La previsió és que Bosch declari aquesta tardor davant el jutge.

Summary: L'alcalde de Dosrius exigeix que s'aclareixi "qui va ordenar les càrregues policials l'1-O i per què amb aquesta contundència"


El Monestir de Pedralbes estrena aquest dijous un nou recurs digital per difondre la seva història, a través d’Internet i també presencialment, i que emfasitza el fet que la institució ha estat governada des de fa segles exclusivament per dones, la comunitat de monges Clarisses. ‘Rere els murs de Pedralbes. Set cents anys d’una història en femení’ és un triple projecte que inclou un web documental interactiu per introduir el visitant en la història de l’edifici i la vida de les Clarisses, un videojoc per fer el mateix en clau immersiva i de divertiment i, ja al Monestir, pren forma d’exposició amb un audiovisual centrat en la figura de Violant de Montcada i unes ulleres 3D per recrear quatre espais com eren al S.XV.

Summary: Un web interactiu, un videojoc, un audiovisual i una visita en 3D per explicar el Monestir de Pedralbes “en femení”


El vol directe Barcelona-Tòquio és una de les prioritats del proper Pla Japó del Govern, que, segons el conseller d'Acció Exterior, Alfred Bosch, "estarà revisat l'any vinent". En l'acte del desè aniversari de la posada en marxa del primer Pla Japó, aquest dimarts a Barcelona, el cònsol general del país nipó a la capital catalana, Naohito Watanabe, ha dit que "s'està estudiant" la possibilitat d'una connexió aèria entre Barcelona i Tòquio. Segons ell, es tracta d'un "objectiu" del Pla Japó. Watanabe també ha demanat "cooperació" amb Catalunya "independentment dels alts i baixos polítics", i creu que el programa que ara compleix una dècada ha contribuït positivament a àmbits com l'empresa, el turisme, la investigació o la cultura.

Summary: El proper Pla Japó del Govern marcarà aconseguir el vol directe Barcelona-Tòquio com una de les seves prioritats


El candidat del PSOE a la presidència del govern espanyol, Pedro Sánchez, ha animat aquest diumenge als ciutadans a exercir el seu vot en una jornada electoral que "fa olor a canvi". Sánchez, que ha votat al centre cultural Volturno de Pozuelo de Alarcón (Madrid) acompanyat de la seva dona, Begoña Gómez, ha dit als periodistes que es tracta d'una jornada "històrica" en la qual confia en un canvi de rumb. El secretari general dels socialistes ha assenyalat que per aquest motiu és important "que ningú es quedi a casa".  Preguntat sobre si no guanyar les eleccions resultaria un fracàs personal i per al PSOE, el candidat no ha volgut pronunciar-se i ha assenyalat que en aquestes eleccions es decideix "el futur no només dels pròxims anys sinó de les pròximes generacions".  Sánchez ha confiat que amb el vot s'escrigui "un futur millor i el futur que volem per al nostre país" amb "el canvi de rumb que necessita Espanya".

Summary: Pedro Sánchez anima a votar en una jornada "històrica" i "amb olor de canvi"


El govern espanyol torna a ajornar l’aprovació del mecanisme que ha de permetre el retorn de les clàusules sòl sense que els afectats hagin de recórrer als jutjats, segons han confirmat fonts del Ministeri d’Economia a l’ACN. De fet ja estava previst que s’aprovés en l’últim Consell de Ministres de l’any passat i no es va fer. Aquest dijous, el ministre de Justícia, Rafael Catalá, va advertir que els bancs no disposen de “mitjans materials” ni “gent suficient” per gestionar les devolucions de les clàusules sòl en tres mesos. D’aquesta manera, posava en qüestió el mecanisme que, segons havia avançat el conseller d’Economia, Luis de Guindos, facilitarà acords extrajudicials en un termini de tres mesos. A més, De Guindos va donar per fet que el mecanisme s’aprovaria aquest divendres, fet que no es produirà. Rafael Catalá advertia dimecres que els bancs no disposen de “mitjans materials” ni “gent suficient” per gestionar les devolucions de les clàusules sòl en tres mesos i instava els advocats a exercir un paper de mediació per intentar assolir un acord entre les entitats i els ciutadans que reclamin els imports.  Segons Catalá, als bancs els “importa molt” poder resoldre aquests litigis de “manera ràpida” perquè també estan interessats en tenir una "bona reputació". El ministre es mostrava partidari d’arribar a un acord que no impliqui la tramitació del cas en seu judicial, però admetia que finalment serà el darrer recurs si les dues parts no arriben a cap entesa.  D’aquesta manera, Catalá contradeia el ministre d’Economia, Luis de Guindos, que dimarts anunciava que el Consell de Ministres aprovaria aquest divendres per decret llei el mecanisme que ha de facilitar els acords extrajudicials entre bancs i clients per recuperar les clàusules sòl en un termini de tres mesos. Tot plegat després de la sentència del Tribunal de Justícia de la Unió Europea que es va fer pública a finals de l’any passat que dictaminava que la banca ha de retornar íntegrament els diners pagats de més cobrat als seus clients per les clàusules abusives en contractes hipotecaris.

Summary: El govern espanyol torna a ajornar l’aprovació del mecanisme extrajudicial per a les clàusules sòl


El Govern i els alcaldes ebrencs es preparen per aplicar mesures més restrictives en alguns municipis si el nombre de contagis i l'aparició de brots per covid-19 no es redueix al territori. Es descarta d'entrada aplicar limitacions generals a tota la vegueria. Després de la reunió de la Coordinació Territorial Covid-19 d'aqust dijous, el delegat del Govern a les Terres de l'Ebre, Xavier Pallarés, ha detallat que al juliol s'han registrat 58 positius per coronavirus a l'Ebre i s'han aïllat 800 persones que havien estat en contacte directe amb contagiats, fins que no se'ls faci la PCR. D'altra banda, Protecció Civil prepararà material didàctic per conscienciar els joves que no es poden relaxar les mesures de seguretat en espais d'oci.

Summary: El Govern i els alcaldes ebrencs es preparen per aplicar mesures més restrictives si els contagis de covid no frenen


Jovent Republicà del Pla de l'Estany ha impulsat una campanya en clau d'humor per reclamar més espais de bany públics a Banyoles coincidint amb les altes temperatures d'aquests dies i les limitacions d'aforament de la covid-19. Aquests últims dies han portat piscines infantils inflables a diferents punts de la ciutat, com ara la plaça Major, davant de l'Ajuntament i a la plaça de les Rodes, per denunciar el que consideren una oferta "insuficient" per una ciutat amb 20.000 habitants. L'estany de Banyoles compta amb tres zones habilitades pel bany, dues de les quals són de pagament (els Banys Vells i el Club Natació Banyoles). La tercera és la Caseta de Fusta, un espai amb un aforament limitat a 90 persones arran de la pandèmia.  Banyoles ha d'obrir més espais públics a l'Estany o iniciar un projecte de piscina pública. Així ho creuen des de Jovent Republicà del Pla de l'Estany que aquests últims dies han impulsat una campanya per denunciar la falta d'espais a la ciutat. Han portat piscines inflables infantils a diferents punts com el parc de la Draga, davant de l'Ajuntament o a la plaça de les Rodes per fer visible les seves demandes. I ho han fet aprofitant les altes temperatures d'aquests dies d'estiu.  "Aquesta falta d'espai s'ha agreujat encara més amb el context de la crisi de la covid-19, ja que l'aforament s'ha reduït a un terç de l’habitual, mentre que la població de Banyoles s’ha mantingut als quasi 20.000 habitants", detallen en un comunicat. Denuncien que l'equip de govern (JxCat) "no s'ha preocupat mai" de cedir més espais i recorden que la "totalitat del perímetre de l'Estany és bé comunal i per tant no pot ser expropiat, embargat ni venut". També demanen que s'obri un debat a la ciutat amb totes les forces polítiques i l'opinió pública perquè és un espai que pertany a la ciutat.  Pel que fa al projecte d'una piscina pública, lamenten que l'equip de govern se n'hagi "oblidat" si bé hi ha una part de la ciutat que ho reclama. I els acusen de "no pensar en el benestar de tota a població i de convertir l'espai de tothom només per a alguns". Des del seu punt de vista, caldria un model de piscina pública "apta, inclusiva i on tothom pugui accedir-hi; amb un preu mòdic, subscripcions, la màxima transparència i de gestió pública", afirmen. I conclouen que no deixaran de reivindicar que l'Estany "és de tots" i que s'ha de posar el tema sobre la taula.

Summary: Posen piscines inflables a diferents punts de Banyoles per reivindicar més espais públics de bany


L'organisme diu que entre el 2011 i 2013 aquestes empreses es van intercanviar informació estratègica de preus, clients i altres dades sensibles ACN Madrid.-La Comissió Nacional de Mercats i Competència ha multat amb un total de 6,12 milions d'euros sis fabricants de torrons després d'acordar repartir-se el mercat de les principals empreses distribuïdores de torrons de marca blanca a Espanya, segons ha informat aquest dimecres en un comunicat la CNMV. Les sis empreses sancionades són Almendra y Miel, Delaviuda Alimentación, Enrique Garrigós Monerris, Sanchís Mira, Turrones José Garrigós i Turrones Picó. Competència considera que entre l'abril del 2011 i el novembre del 2013 aquests sis fabricants, que concentren el 58% del mercat espanyol del torró, es van intercanviar informació estratègica sobre preus, clients i altres dades comercialment sensibles relatius al mercat de subministrament de torrons, en particular de marca blanca o de distribuïdor.  L'organisme supervisor ha explicat que els intercanvis d'informació estratègica es van realitzar amb el coneixement d'alts directius i responsables de diferents àrees de negoci dels fabricants i, per a això, es van concertar reunions presencials, contactes bilaterals per telèfon i van intercanviar missatges de correu electrònic i missatgeria instantània mòbil. Amb aquesta pràctica, els fabricants van buscar repartir-se el mercat de les principals empreses distribuïdores de torrons de marca blanca a Espanya com Alcampo, Carrefour, Mercadona, Día o El Corte Inglés i garantir les seves quotes de mercat, segons ha apuntat Competència. La investigació dels fets es va iniciar arran d'una denúncia. Al novembre de 2013, l'organisme va realitzar inspeccions a les seus dels fabricants de torró Delaviuda Alimentación, Almendra y Miel, Sanchís Mira, Turrones Picó i Enrique Garrigós Monerris per possibles pràctiques anticompetitivas. Una vegada finalitzat l'expedient, Competència ha imposat sancions per 2.937.193 euros a Sanchís Mira, 2.287.745 euros a Delaviuda Alimentación, 271.893 euros a Almendra y Miel, 250.055 euros a Turrones José Garrigós, 249.289 euros a Turrones Picó i 127.415 euros a Enrique Garrigós Monerris. Competència ha recordat que aquesta resolució no es pot recórrer per via administrativa, tot i que les empreses poden presentar un recurs contenciós-administratiu a l'Audiència Nacional en el termini de dos mesos a comptar des de l'endemà de la seva notificació.

Summary: Competència multa amb 6,12 milions d'euros sis fabricants de torrons per acordar repartir-se el mercat de marca blanca


La presidenta del grup parlamentari de Catalunya En Comú, Jéssica Albiach, ha demanat al Govern que abandoni el projecte d'ampliació de la C-32 entre Blanes i Lloret de Mar (Selva), després que el TSJC suspengués cautelarment l'informe d'impacte ambiental. Albiach ha afegit que "hi ha alternatives" per millorar la mobilitat de la zona i per això ha demanat que "es tirin endavant projectes que no trinxin el territori". De la mateixa manera, Albiach ha lamentat que la celeritat en redactar un nou projecte per a la C-32 després de la primera suspensió no s'apliqui en l'execució de les millores a la carretera de la C-63 entre Vidreres i Lloret de Mar. La diputada ha assegurat que no volen "sospitar" dels "interessos privats" que hi ha en la C-32, "però és difícil no fer-ho". La presidenta del grup parlamentari de Catalunya En Comú, Jéssica Albiach, ha exigit al Govern que abandoni "de forma definitiva" el projecte de prolongació de la C-32 entre Blanes i Lloret de Mar (Selva). Ho ha fet en una visita a la zona afectada per la tala d'arbres que s'havien fet com a treballs previs d'ampliació de l'autopista. Tot i així, fa aproximadament una setmana que ja no hi ha cap màquina a sobre del terreny, després de la suspensió cautelar de l'informe ambiental per part del Tribunal Superior de Justícia de Catalunya (TSJC). Albiach ha afirmat que "és incompatible" que el Govern "declari l'emergència climàtica" però per altra banda mantingui "projectes desfasats i obsolets que es carreguen el territori" com ara l'ampliació de la C-32 fins a Lloret de Mar. La diputada ha recordat que el projecte suposava "talar més de 60.000 arbres en un lloc que hauria de ser reserva de la biosfera". Per això, la diputada s'ha compromès en seguir pressionant al Govern des del Parlament fins que el Departament de Territori i Sostenibilitat "transformi la suspensió cautelar en un abandonament del projecte". En aquesta línia, Albiach ha recordat que hi ha "alternatives que no trinxen el territori", en referència a un projecte de desdoblament de la GI-600. Es tracta d'un projecte aprovat des de 2012 en què es desdobla la via que uneix el final de la C-32 a Tordera amb el municipi de Blanes. Posteriorment, el govern local de Blanes preveu executar una ronda sud que vagi de la Ciutat Esportiva fins a l'Hospital Comarcal, que està a les portes del terme municipal de Lloret de Mar. Amb aquesta via es "donaria resposta als problemes de mobilitat" que hi ha en aquesta zona. La diputada ha visitat les diferents pinedes que han quedat despoblades després de la tala d'arbres que s'havia estat fent durant més d'un mes i mig com a part dels treballs previs a l'ampliació de l'autopista. Ho ha fet acompanyada dels representants dels comuns als ajuntaments de Blanes i Lloret de Mar i diversos membres de la plataforma Aturem la C-32. Aquests han explicat a la diputada les seves accions de "resistència" mentre es tallaven els arbres. Celeritat en el projecte de la C-63 La presidenta del grup parlamentari dels comuns també ha visitat el tram de la carretera C-63 que uneix Vidreres (Selva) amb Lloret de Mar. En aquesta ocasió, Albiach ha recordat que "fa un any el Govern es va comprometre en tenir alternatives" per l'elevada accidentalitat que hi ha a la via. Tot i així, "només han ensenyat un projecte de tres rotondes i no s'ha ni executat". Jéssica Albiach ha lamentat la lentitud del Departament de Territori i Sostenibilitat en l'execució del projecte i ha qüestionat perquè el Govern no aplica, en aquesta via, la celeritat que ha tingut a l'hora de redactar un nou projecte de la C-32. "No volem sospitar, però és difícil no fer-ho", ha afirmat Albiach. La presidenta del grup ha atribuït els retards d'execució de la C-63 perquè "són diners que surten de les arques públiques", mentre que l'ampliació de la C-32 "són concessionàries" qui costegen el projecte. "A vegades veiem que els interessos privats van per davant dels interessos de les persones".

Summary: Catalunya En Comú demana al Govern que abandoni la prolongació de la C-32 i executi alternatives


El ple del Parlament de Catalunya ha aprovat aquest dijous una moció de Cs que convida el Govern a "potenciar i incentivar els mecanismes de finançament alternatiu al bancari" i reclama apostar pel "'crowfunding', el crowdlending' i els sistemes mitjançant 'bussines angels'" entre els joves emprenedors catalans. A la votació de la mateixa moció sobre emprenedoria juvenil, s'ha rebutjat, però, garantir que "el centre tecnològic Eurecat participi en les convocatòries competitives per accedir als recursos de la futura Red Cervera un cop s’aprovin els pressupostos generals de l’Estat de 2017 i es concreti el programa aprofitant les sinergies amb els centres tecnològics de tota Espanya".

Summary: El Parlament reclama "incentivar" el 'crowfunding' i el finançament amb 'business angels' entre els joves emprenedors


L'ex-primer ministre d'Itàlia, Enrico Letta, considera "imprescindible" que s'obri una etapa de diàleg entre els independentistes i el govern espanyol, i veu "necessari" que es formi "el més ràpid possible" un govern a Catalunya per iniciar les converses. "Qualsevol negociació, qualsevol solució, des del meu punt de vista, i d'acord amb la meva experiència política, arriba si hi ha un interlocutor. I avui no hi ha cap interlocutor perquè no hi ha govern a Catalunya, i crec que és essencial que es resolgui aquest problema", assegura Letta en una entrevista a l'ACN. Preguntat sobre si tenir diputats i líders independentistes a la presó dificulta el diàleg, Letta assegura que entén "perfectament" que fa que "tot sigui més complex" però demana respecte per a la "independència judicial". Segons ell, les solucions s'han de trobar "en el marc de l'ordre constitucional espanyol", però han de tenir en compte que el Parlament "està en mans dels partits independentistes". "El diàleg entre un parlament amb aquesta majoria i Madrid és, al meu parer, imprescindible, necessari", matisa Letta, que creu, però, que la Unió Europea no s'hi pot implicar. "No crec que la mediació exterior pugui ajudar, cal trobar una forma d'entesa aquí", afirma, insistint que l'únic rol de la UE pot ser el de "crear un clima positiu per al diàleg".  "Sense un interlocutor, sense un govern, em sembla un problema irresoluble", assegura Enrico Letta, que actualment és el degà de la universitat Science Po de París. "L'únic que puc dir des de fora és que és en l'interès europeu, en l'interès de tots, dels europeus que estimem Espanya, Catalunya i Europa, que anem cap a una solució", remarca. "Entenc perfectament que la qüestió del paper de la presó, en aquest assumpte, fa que tot sigui més complex. Però també és cert que la independència de la justícia és un dels punts centrals del nostre ordenament", diu l'italià.   Letta diu que "sempre" ha "respectat les decisions judicials", també al seu país, Itàlia, quan no li han agradat. "Com en tots els països, la justícia s'ha de gestionar amb independència del poder polític", afirma. De fet, l'exprimer ministre italià assegura que, en el cas català, la "crítica" podria ser, precisament, que el jutges han actuat "per via automàtica", al marge de les conseqüències polítiques de les seves accions. "Entenc totes les dificultats, però si qüestionem la independència judicial entrem en un lloc que no sabem cap on conduirà", afegeix.   El rol de la Unió Europea L'ex-primer ministre italià, que ha visitat Barcelona per fer un discurs sobre europeisme, descarta que la Unió Europea pugui interferir en la crisi catalana perquè, diu, la UE és un "projecte d'estats" on hi ha un compromís a no involucrar-se en afers interns dels altres. "És molt complicat demanar a la UE que faci més del que està fent", diu Letta, que com a molt preveu que la UE "segueixi ajudant a crear un clima positiu per al diàleg dins del marc constitucional espanyol". "No hem de demanar a Europa que faci allò que no pot fer", afirma, descartant qualsevol comparació entre Espanya i estats on la UE qüestiona els seus afers interns, com Polònia, Hongria o Malta. "Europa té la culpa de tantes coses, però d'això, objectivament, no. És un problema espanyol, no és un problema europeu", diu l'ex-primer ministre italià.  Per Enrico Letta, de fet, un dels elements "sorprenents" de la crisi catalana és que arriben crítiques a la UE "de tots dos fronts". "La critiquen els independentistes perquè no intervé, però també sento crítiques de l'altra banda, judicis que diuen que Europa ha estat massa generosa", diu l'italià.  Preguntat per les crítiques d'alguns líders del PP contra la decisió d'Alemanya d'alliberar Carles Puigdemont i descartar la rebel·lió, Letta descarta que el procés obert amb les euroordres provoqui una crisi a la UE. "No crec que aquest assumpte posi en dubte la confiança mútua entre els estats, o que faci saltar l'espai Schengen", indica. Segons Letta, és un cas tan "excepcional" que no hi haurà aquests efectes, que tot i així havia insinuat el cap de files del PP a Brussel·les, Esteban González Pons. A més, l'ex-primer ministre italià descarat que es canviïn "regles" o normatives europees arran del cas català i les euroordres. El govern espanyol va demanar revisar el funcionament de les euroordres per ampliar la llista de delictes que permeten l'extradició automàtica.

Summary: Letta diu que empresonar independentistes "fa més complex" el diàleg i reclama un govern "el més ràpid possible"


La secretària general d'ERC, Marta Rovira, ha destacat aquest dissabte que l'acord entre Junts pel Sí i la CUP no hauria estat possible sense els "enormes gestos de generositat" que s'han produït per tots les parts des de l'inici de les negociacions i, en especial, als que hi ha hagut a darrera hora, que són "exemplars". El pacte que permetrà iniciar la legislatura reflecteix la "transversalitat" i "complexitat" de l'independentisme, ha dit, i enceta el camí cap a la independència. "Estem satisfets perquè ha guanyat la gent que vol tenir a les seves mans un futur d'oportunitats", ha expressat en roda de premsa. La també portaveu parlamentària i negociadora de Junts pel Sí ha ressaltat que la feina tot just arrenca perquè fins ara "no s'ha fet res" i recorda que "tothom que fins avui ha fet un pas" també serà necessària. "Teníem un mandat sobre la taula i no hi havia millor manera d'estar a l'alçada que amb un acord que reflecteix la diversitat del país", ha afirmat Rovira en la seva primera valoració pública arran del pacte segellat entre Junts pel Sí i la CUP per investir aquest diumenge l'alcalde de Girona i president de l'AMI, Carles Puigdemont.  L'acord permetrà començar a fer la independència i encarar els primers passos constituents de la futura república catalana, ha dit, tot felicitant-se perquè qui ha guanyat amb l'entesa entre les forces sobiranistes és la gent que vol un futur i un país millors i, sobretot "les noves generacions". La número dos d'Esquerra, peça clau en les negociacions amb els cupaires, ha agraït insistentment els "enormes" i "exemplars" gestos de generositat que hi ha hagut per totes les parts. "No seria possible sense els passos al costat i sense els passos endavant, sense el suport i empenta dels que sempre hi ha estat, dels que al carrer ens han animat a seguir endavant amb la feina, el seu compromís, convicció i lluita diària", ha constatat.  Malgrat les evidents dificultats per acostar posicions, l'anunci d'aquest dissabte dóna "una lliçó", a parer de la també portaveu parlamentària de Junts pel Sí: "ens hem de repetir en veu alta que ningú mai més ens digui que això és impossible". Rovira ha destacat que tot just ara arrenca la feina dels diputats independentistes per fer realitat el mandat democràtic del 27-S. "A partir de demà comença la grandiosa feina de fer un nou país", ha afirmat alhora que ha expressat que en aquesta tasca tothom hi és indispensable. També, ha ressaltat, aquells que han fet "passos" perquè l'acord cristal·litzés, en una clara referència al president de la Generalitat en funcions, Artur Mas.  Esquerra ha reunit aquest dissabte a la tarda la seva executiva de forma extraordinària a la seu nacional del partit per valorar i analitzar l'escenari polític i els detalls de les negociacions finals per l'acord. Els dirigents republicans han aplaudit sonorament el seu president, Oriol Junqueras, i a Marta Rovira, que els han emplaçat a treballar sense descans els propers 18 mesos.

Summary: ERC agraeix els "enormes gestos de generositat" i destaca que l'acord reflecteix la transversalitat de l'independentisme


El diputat del grup parlamentari de la CUP Benet Salellas ha afirmat que la querella presentada per la Fiscalia Superior de Catalunya al Tribunal Superior de Justícia català (TSJC) contra la consellera de Governació, Meritxell Borràs, per haver iniciat els tràmits per a la compra de les urnes del referèndum demostra la inviabilitat d'un referèndum acordat amb l'Estat, i que l'única consulta vinculant "possible" és al marge del pacte amb Madrid. En una roda de premsa des del Parlament, Salellas ha opinat aquest dimarts a la tarda, en referència als comuns que, quan "encara hi ha qui parla de referèndum acordat, les querelles de la Fiscalia espanyola demostren que només hi ha un únic referèndum possible, l'unilateral". Per tot plegat, el diputat de l'esquerra anticapitalista ha afegit que la investigació contra Borràs per la compra d'urnes és "un autèntic despropòsit". Acompanyat de la portaveu del Secretariat de la CUP Núria Gibert, Salellas ha insistit que la querella contra la consellera de Governació és una mostra més de la "instrumentalització de les institucions estatals contra el sistema democràtic i les institucions catalanes", i ha reiterat que "l'únic llenguatge" que coneix l'Estat és el de "la querella, la persecució política, els jutges i els tribunals". A més, Salellas ha donat per fet que després de la investigació contra Borràs en vindran "tantes d'altres". En aquest sentit, el diputat parlamentari de la CUP ha constatat la necessitat que "el Govern i el país estiguin preparats els propers mesos" per articular una xarxa, una comunitat, i un poder que "pugui defensar-se de les agressions" del sistema judicial espanyol.

Summary: La CUP creu que la querella contra Borràs demostra que "l'únic referèndum possible és l'unilateral"


L'Ajuntament de l'Escala (Alt Empordà) creu que el municipi té prou platges perquè tothom qui vulgui pugui parar-hi la tovallola i banyar-s'hi garantint les distàncies de seguretat. Això sí, el consistori fa una crida a la ciutadania perquè sigui responsable i es comporti de manera "solidària i activa" per evitar aglomeracions. "I per tant, que si s'arriba a una platja que ja està massa plena, es dirigeixi cap a una altra", subratlla l'Ajuntament. Tot i que al municipi no es dividirà la sorra –ni per trams ni amb parcel·les- el consistori sí que contractarà una dotzena d'agents cívics que, en contacte amb la Policia Local, garantiran que es compleixi la normativa. El nou servei estarà operatiu com a mínim durant els mesos de juliol i agost. Aquesta setmana, l'Ajuntament ha començat a preparar les diferents platges del municipi per a la temporada de bany. Els treballs, de manera habitual, ja es fan al maig per evitar que un temporal de llevant tardà pugui afectar-les.  Aquests dies, diferent maquinària estira la sorra que s'ha anat acumulant als trams finals de les platges. L'última allà on s'actuarà serà la del Portitxol (precisament, perquè aquí és on s'està reparant el passeig d'Empúries, afectat pel temporal Gloria). Amb l'entrada en fase 2 de la desescalada, a partir de dilluns es permetrà el bany. Encara no hi haurà servei de socorrisme (a l'Escala comença el dia 15) però la gent sí que podrà parar la tovallola a la sorra i entrar a mar. D'entrada, l'Ajuntament creu que no hi haurà problemes perquè qui aquest estiu vulgui banyar-se, ho pugui fer mantenint les distàncies de seguretat.  "L'Escala té més de 7 quilòmetres de litoral, amb una quinzena de platges i cales; això garanteix que tothom qui desitgi banyar-se, ho pugui fer", destaca el consistori. L'Ajuntament ha descartat dividir la sorra amb trams o parcel·les, no només per "l'impacte" que suposaria la mesura, sinó també perquè això dificultaria la neteja de les platges (que aquesta temporada, precisament, es reforçarà). Cartells i agents cívics El consistori no limitarà l'accés a la sorra, però sí que fa una crida a la responsabilitat de la ciutadania, perquè siguin ells mateixos els qui actuïn en conseqüència. "Es fa una crida a la població a actuar de manera solidària i activa per al compliment de les normes de seguretat i higiene", diu el consistori. "I per tant, si s'arriba a una platja que ja està massa plena, es vagi a una altra per no posar-se en risc ni a un mateix ni als altres", hi afegeix l'Ajuntament. El consistori sí que instal·larà cartells informatius sobre les mesures de seguretat per la covid-19 a l'entrada de les platges. Recordaran les normes d'higiene, demanaran que es guardi una distància mínima de 2 metres entre uns i altres i que també es deixi espai a la part més propera  a l'aigua (per permetre que els banyistes puguin caminar garantint distàncies). A més, l'Ajuntament contractarà una dotzena d'agents cívics perquè informin els banyistes i, en col·laboració amb la Policia Local, s'assegurin que es compleix l a normativa. Es preveu que, com a mínim, aquest nou servei estigui operatiu al juliol i a l'agost. Mentre no s'engegui, seran els agents de la Policia Local els qui s'encarregaran de garantir que les indicacions de seguretat es compleixen.  En paral·lel, l'Ajuntament també ha parlat amb els concessionaris de serveis (com els xiringuitos o els de lloguers de patins i gandules) perquè tothom conegui els protocols que cal aplicar. A més, els socorristes també han fet formació específica relacionada amb la covid-19. Durant la temporada de bany, a més, es reforçarà la freqüència de neteja del mobiliari urbà de l’entorn de les platges (dutxes, rentapeus, baranes, passeres, papereres…). "Es faran tots els esforços necessaris perquè les platges estiguin en perfecte estat i garantir la seguretat dels nostres banyistes i visitants", remarca l'alcalde de l'Escala, Víctor Puga.

Summary: L'Escala creu que té prou platges perquè tothom pugui banyar-s'hi i demana a la gent que sigui responsable


El consell de ministres ha aprovat aquest divendres una subvenció de 83 milions d’euros destinats a les ONG que treballen en coordinació amb el govern espanyol en l’acollida de refugiats. A la roda de premsa posterior a la reunió, la ministra de Treball i Seguretat Social en funcions, Fátima Báñez, ha explicat que es tracta d’una de les cinc vies amb les que l’executiu de Rajoy treballa per “complir els compromisos de solidaritat” amb els sol·licitants d’asil i protecció internacional. Bánez ha assenyalat que la major part d’aquesta partida, 74 milions d’euros, serviran per treballar en “nous dispositius d’acollida i de desenvolupament d’itineraris d’integració” .La subvenció té l’objectiu “d’enfortir el sistema espanyol d’acollida i protecció internacional”, dedicat als refugiats de la guerra a Síria i també als immigrants que es troben als Centres d’ Estància Temporal d’Immigrants (CETI) a Ceuta i Melilla. La ministra ha explicat que el govern espanyol en funcions destinarà 1.200.000 euros per l’atenció sociosanitària als CETI de Ceuta i Melilla i 3 milions per l’acollida de grups amb especial vulnerabilitat que fugen de la guerra i que han estat víctimes de tràfic de éssers humans, violacions o tortures. El Ministeri de Treball també contempla una partida de 2.240.000 per l’equipament i adequació d’immobles i, finalment, 3 milions més per projectes d’inserció laboral. Segons el Ministeri de Fàtima Báñez, gairebé 20.000 persones van sol·licitar el 2015 asil a Espanya. La ministra ha recordat que per la via del reassentament, és a dir, aquells refugiats acollits des de territoris de fora de la Unió Europea,  el govern de Rajoy acollirà aquest any 800 persones provinents de Turquia.

Summary: El govern espanyol aprova una subvenció de 83 milions d'euros per a l'acollida de refugiats i immigrants


El Trio de Barcelona que van formar Gerard Claret (violí), Lluis Claret (violoncel) i Albert Attendelle (piano) ha tornat als escenaris de forma puntual després de més de vint anys de la seva darrera actuació junts. La Sala Joaquim Maideu del Teatre l'Atlàntida ha acollit aquest divendres al vespre el primer concert d'una petita gira de cinc actuacions que els germans Claret fan per celebrar els 50 anys de carrera artística. Els artistes han interpretat el Trio núm. 7, en Si b major, op.97 de Beethoven, i el Trio núm. 1, en Re menor, op.49, de Mendelsson. Gerard Claret ha destacat a l'ACN que es tracta d'un concert "molt emocional", i ha afegit que els nervis abans d'actuar són necessaris "per no perdre la connexió amb el públic". La mini gira acabarà el 24 de novembre a l'església de Canillo, a Andorra.  El Trio de Barcelona es va fundar l'any 1981 i va durar fins el 1994, deixant una important petja en la música de cambra no només de Catalunya, sinó també a l'estranger. Per celebrar els 50 anys de carrera musical, els germans Gerard i Lluís Claret han escollit tornar a reunir el Trio de Barcelona, juntament amb Albert Attenelle, i rememorar així els catorze anys durant els quals van dur la música de cambra per tot Europa.  L'activitat dels tres músics amb el Trio de Barcelona va suposar un dels períodes més intensos de la seva carrera, en la qual van publicar diversos discs. Després de tants anys, Gerard Claret ha explicat que el primer assaig va ser "emocionalment molt fort", "va ser un viatge en el temps de 24 anys". Precisament, el primer assaig de la retrobada el van fer a l'Escola de Música de Barcelona, un lloc on havien passat una infinitat de moments junts.  Sobre el repertori escollit, han explicat que han anat a buscar peces que tenien molt rodades en els anys del Trio. "No vam dubtar massa, sobretot en el cas de la partitura de Mendelsson, que l'havíem tocat moltíssim", ha assenyalat Gerard Claret.  Girant la vista enrere, afirmen que el panorama musical català ha canviat "moltíssim" en els darrers 24 anys, quan el trio va plegar, i hi havia pocs trios de música de cambra. Ara hi ha molta més diversitat, arran també de la contribució del Quartet Casals, han assenyalat. "Ara hi ha la JONC i la JONC aleví, en aquell moment no hi havia res, ara també hi ha teatres i conservatoris que fan una tasca pedagògica encomiable", ha assenyalat Gerard Claret. "Això fa que surtin uns joves amb una preparació extraordinària", ha destacat. Tot i que finalment no s'ha pogut concretar, al trio també li hagués agradat tocar amb l'Orquestra Simfònica de Barcelona i Nacional de Catalunya (OBC), ara a l'Auditori, però en aquells anys al Palau de la Música sota el nom d'Orquestra de Barcelona.  A més de l'actuació d'aquest divendres a Vic, el trio actuarà a l'hotel Monegal de Sant Llorenç de Morunys, al Palau de la Música, al Teatre Auditori de Sant Cugat i també a l'església de Canillo, a Andorra. El concert que oferiran el 22 de novembre al Petit Palau és especialment destacat, perquè és l’escenari on es van acomiadar com a trio el darrer cop que van tocar plegats.

Summary: El Trio de Barcelona enceta una petita gira de concerts a Vic més de vint anys després de la seva darrera actuació


Col·legis oficials i associacions del sector reclamen que els infants "tinguin accessible una infermera a l'escola" en funció de les necessitats de cura ACN Barcelona.-Les infermeres catalanes reclamen als departaments de Salut i Educació mesures urgents per garantir l'atenció sanitària a l'escola. En un posicionament conjunt, els col·legis oficials i associacions del sector demanen que els infants "tinguin accessible una infermera a l'escola" en funció dels seus requeriments de cura i denuncien que actualment "no es contemplen les necessitats actuals i els recursos són totalment insuficients". Les infermeres demanen començar per l'atenció a infants en escoles d'educació especial i en aquelles escoles ordinàries amb suports intensius per a l'escolarització inclusiva (SIEI) i anar incrementant la dotació fins assolir les recomanacions de la ràtio internacional d'aquestes professionals a les escoles.    Els col·legis i associacions d'infermeres veuen "fonamental" que s'incorpori aquesta professional als equips d'assessorament i orientació psicopedagògic (EAP) que donen suport als professors i centres educatius en la resposta a la diversitat de l'alumnat i en relació als alumnes que presenten necessitats educatives especials i a les seves famílies.  En el posicionament conjunt, demanen abordar com s'han de respondre als requeriments de cures i apunten que "probablement seria un greu error fragmentar l'atenció a la salut dels escolars creant una xarxa paral·lela i desvinculada de l'Atenció Primària de Salut", que té la responsabilitat de vetllar per la salut comunitària de la qual l'escolar és una part fonamental.

Summary: Les infermeres catalanes demanen a Salut i Educació mesures urgents per garantir l'atenció sanitària a l'escola


Aquest dilluns s'ha celebrat el judici contra una veïna de Vidreres acusada d'haver punxat la llum i l'aigua a la casa on viu de forma il·legal amb la seva filla de 18 anys des de fa mig any. Les parts demandants, Endesa i Riera Cabanyes, li reclamaven un deute de més de 3.000 euros per aquest ús fraudulent però l'afectada assegura que ha demanat a les companyies que li instal·lin comptadors per poder pagar el que consumeix. Una petició que també s'ha fet des de Serveis Socials, atès que viuen en situació de vulnerabilitat, però que les empreses de subministrament han denegat. Durant la vista oral, que s'ha fet al Jutjat de primera instància i instrucció número 2 de Santa Coloma de Farners, no hi havia cap representant de les empreses. El de les aigües no s'ha presentat i el de l'elèctrica ha arribat mitja hora tard, quan la vista ja havia acabat. Davant la seva absència, el fiscal ha demanat l'absolució de l'acusada i la defensa també s'hi ha adherit. El jutge ho ha acceptat i el cas ha quedat vist per sentència. L'advocada de la denunciada confia que serà absolutòria. La Carolina viu des del juny passat en una casa que ha ocupat de la urbanització Aiguaviva de Vidreres (Selva) amb una filla de 18 anys que estudia batxillerat a aquest municipi. Abans, havien estat de lloguer a Blanes però, al quedar-se sense feina, no va poder fer front als 300 euros que li costava, ja que només cobrava un ajut de 427 euros. Quan va ser desnonada, va acudir als Serveis Socials que l'han inclòs a la taula d'habitatge a l'espera que li ofereixin un lloguer social.  Explica que es va haver abocada a ocupar il·legalment la casa de Vidreres mentre no es resolia la seva situació. Quan va entrar-hi a viure, va veure que l'aigua i la llum ja estaven punxats i va posar-se en contacte amb les empreses subministradores –Endesa i Riera de Cabanyes- per demanar que li posessin un comptador i poder pagar així el que gastaven. "Em van dir que no podia ser perquè estic en situació il·legal i no m'ho volen fer", lamenta Carolina. Actualment continua sense feina i amb un ajut de prop de 400 euros. Un deute "desorbitat" Abans de Nadal, va rebre una notificació on se l'informava que havia estat denunciada per les dues companyies per un delicte de frau i que li reclamaven un deute de més de 3.000 euros  per haver punxat els serveis. Concretament, 1.955 euros en el cas de l'electricitat i 1.191 euros més pel consum d'aigua. La portaveu de la plataforma Aliança contra la Pobresa Energètica, Maria Campuzano, denunciava aquest dilluns que el deute estimat és del tot "desorbitat" i que no es correspon en cap cas al consum real que s'ha fet dels serveis. En aquest sentit, assenyala que Endesa ha calculat un consum de "set hores diàries a màxima potència" mentre que Riera de Cabanyes, "uns 330 metres cúbics per dos mesos de consum, el que representa quinze vegades més el consum mitjà de dues persones a la demarcació".  Per altra banda, Campuzano ha recordat que hi ha molts altres casos com el de la Carolina i ha acusat les empreses subministradores de no voler posar comptadors provisionals mentre les persones que viuen en situació de pobresa energètica no regularitzin la seva situació. En aquest sentit ha recordat que Serveis Socials ha emès un informe sobre la vulnerabilitat de Carolina i la seva filla i afirma que en dues ocasions ha demanat a les empreses que posin els comptadors, una petició que s'ha denegat els dos cops.  Lamenta que els denunciants "no hagin donat la cara" El judici s'ha celebrat aquest dilluns al migdia al Jutjat de primera instància i instrucció número 2 de Santa Coloma de Farners. Abans de començar, una cinquantena de membres de diferents Plataformes d'Afectats d'Hipoteca (PAH) de la demarcació com la de Vidreres i Blanes i de l'Aliança contra la Pobresa Energètica s'han concentrat davant per donar suport a la Carolina i denunciar la seva situació. Les parts demandants no estaven presents en el moment de judici –el representant de les aigües no ha comparegut i el d'Endesa ho ha fet però quan ja havia acabat, perquè ha arribat mitja hora tard- i el fiscal ha demanat l'absolució de l'acusada. L'advocada defensora, Noèlia Gómez, s'ha adherit a aquesta petició durant les qüestions prèvies i el jutge ho ha acceptat. El cas ha quedat vist per sentència i l'advocada confia que es resoldrà amb una absolució.  Qui tampoc s'ha presentat com a part afectada ha estat el Banc Santander, propietari de la casa ocupada. Un gest, que Gómez ha atribuït al procés de negociació que hi ha obert en aquests moments per acordar un lloguer social per a la Carolina.   L'afectada ha celebrat la petició d'absolució per part del fiscal però també ha lamentat que les parts demandants no s'hagin presentat per "donar la cara". "No tinc res a amagar, ho he intentat poder fer el més legal possible i m'hauria agradat poder dir-los que he demanat un comptador per poder pagar", ha afirmat la Carolina moments després tot subratllant que el que demanen és poder tenir un lloc on viure i poder pagar les factures amb tota normalitat.   Ara que la via penal hauria arribat al seu final, el cas podria passar per la via civil però per això caldrà que la propietat presenti una demanda per ocupació il·legal. L'advocada de l'afectada, però, confia que no caldrà arribar a aquest punt i que tant les empreses subministradores com el banc arribin a un acord amb la Carolina per trobar una solució. Recorda que als articles de la llei 24/2015 sobre pobresa energètica que no han quedat suspesos pel TC així ho contemplen i que Serveis Socials ha emès informes on confirmen la seva situació de vulnerabilitat.

Summary: El fiscal demana l'absolució d'una dona de Vidreres en situació de pobresa energètica a qui reclamen més de 3.000 euros


Aquest divendres ha sortit als quioscos el primer número d’’El Diari de la Ciutat’, la nova capçalera amb què s’ha tornat a reformular l’històric setmanari ‘Diari de Vilanova’. El nou periòdic l’edita Gràfiques Arellano i manté, a grans trets, la maquetació del seu predecessor. Pel que fa als continguts, se centren majoritàriament en informació de Vilanova i la Geltrú, amb quatre pàgines de notícies de la resta de la comarca. A diferència de l’anterior mitjà, però, no hi ha espai per a la informació esportiva. ‘El Diari de la Ciutat’ s’ha començat a distribuir una setmana després que tanqués el setmanari ‘DV’, que durant l’últim any havia donat forma al ‘Diari de Vilanova’ arran de l’embargament de la capçalera centenària per part d’Hisenda. Amb el tancament es va acomiadar tota la plantilla i divendres passat el setmanari no va sortir als quioscos, mentre fonts properes al mitjà van assegurar que la publicació tindria continuïtat amb un nou format que s’ha materialitzat aquesta setmana amb una imatge que manté les sigles ‘DV’ a la portada.. El nou administrador, Salvador Arellano, explica aquest divendres a través de l’Editorial que “la difícil situació de l’anterior Diari” ha motivat la creació ’El Diari de la Ciutat’, però apunta que aquest havia de sortir als quioscos a partir de l’1 de juny. Amb tot, Arellano admet que “circumstàncies alienes a la voluntat de tothom” han accelerat la sortida al mercat de la primera edició.

Summary: Neix ‘El Diari de la Ciutat’, la reformulació del ‘Diari de Vilanova’


El Jamboree s'ha convertit aquest dijous en la primera sala de Barcelona a tornar a fer sonar música en directe i amb públic, deu setmanes després. L'emblemàtic espai de la Plaça Reial ha aixecat la persiana amb l'actuació de Clarence Bekker per a un nombre molt limitat d'assistents: 30 persones en cada un dels dos passis programats, en compliment del protocol sanitari. Amb mascareta, asseguts amb distància, i sense servei de barra, els assistents han seguit disciplinadament les indicacions de Joan Mas i els seus tres fills, la família propietària del local, que s'han encarregat personalment de reobrir mentre els treballadors de Mas i Mas segueixen amb l'ERTO. Només la veu i l'energia de Bekker han donat una treva a tanta excepcionalitat.  El Jamboree ha aixecat la persiana aquest dijous, mes de dos mesos després d'haver hagut de tancar abruptament per la crisi del coronavirus. Ho ha fet amb una estampa força diferent de l'última vegada. La sala només ha pogut vendre 60 localitats, repartides en dos passis d'una hora, per respectar la limitació de l'aforament a un màxim de 30 persones. Finalment l'exigència d'espai no ha estat un gran problema al primer passi, perquè 10 dels 30 compradors no han assistit, alguns d'ells perquè en comprar l'entrada no havien caigut en el fet que resideixen en una altra àrea sanitària, i no s'hi podien desplaçar.  El públic ha arribat amb l'antelació que demanava la sala per accedir esglaonadament, amb entrades digitals i mascareta obligatòria (la sala n'oferia de personalitzades amb el seu nom). Ja a l'interior, la imatge tenia poc a veure amb la de les nits de sempre: la barra, tancada, i els pocs assistents que hi havia, degudament separats a dos metres de distància i asseguts en cadires. No hi ha hagut pausa –no està permesa-, i un cop acabat el concert el públic ha hagut d'abandonar la sala: era l'hora de la desinfecció abans del segon passi.  L'emoció del públic A la sortida, Sara López ha explicat l'experiència a l'ACN, alhora "emocionant" després de tant de temps i "súper estranya" per no poder seguir el concert de peu i ballant. "Però ell (Bekker) s'ha quedat amb l'expressió dels ulls de tota la gent", ha manifestat aquesta jove assistent.  La música de Clarence Bekker ha estat el parèntesi a tanta excepcionalitat. El cantant holandès i la seva banda –uns clàssics del Jamboree- han tornat a l'escenari de la Plaça Reial amb tota l'energia que caracteritza els seus espectacles. Després de més de dos mesos de confinament, la Clarence Bekker Band ha actuat en formació de quintet. "Avui és un dia feliç, després de 10 setmanes", ha comentat a l'ACN. "Celebrarem la vida una altra vegada, a fer art a l'escenari, estic molt i molt feliç, també de ser la primera banda que fa això. Seguim vius!", ha exclamat.  "El Jamboree l'hem obert entre tots" El propietari del local i del grup Mas i Mas, Joan Mas, explicava abans que arranqués el concert perquè s'ha decidit a reobrir el Jamboree, convertint-se en el primer empresari de l'exhibició a fer-ho, a Barcelona. "El Jamboree l'hem reobert tots. El públic que volia, el Clarence que es pujava per les parets per actua, i jo que he ajudat a fer-ho". I és que abans de la pandèmia del coronavirus, el Jamboree "no havia estat mai parat ni un dia", subratlla l'empresari cultural. Mas assumeix que les condicions actuals impliquen pèrdues econòmiques, però ha volgut obrir igualment "per animar el sector". Però avisa: "això no vol dir que el Jamboree d'aquí uns mesos pugui fer suspensió de pagaments, si no canvien les normatives i ens continuen cobrant impostos mentre estem tancats", indica, molt molest també amb el fet que bona part de la seva plantilla no ha cobrat encara -o només parcialment- el subsidi de l'ERTO que segueix aplicant-se a l'empresa.  Precisament per això, Mas ha reobert la sala tot sol, amb l'ajuda dels seus tres fills. Un, a la taquilla, i els altres dos ajudant en la distribució del públic. I ell no serà menys: a la cabina del tècnic de so, com havia fet molts anys enrere a la ja desapareguda La Boîte. Altres empleats han treballat voluntàriament malgrat estar sota l'expedient de regulació. "Que la gent es llenci a comprar entrades, si us plau", demana Mas després d'anunciar que ja ha posat entrades a al venda pels dijous, divendres i dissabtes de juny i juliol. De fet, demà mateix repeteix Clarence Bekker amb un altre passi doble, i dissabte actuarà la jove cantant de hiphop Kween Cortés, qui ja va debutar i presentar el seu treball de debut al mateix Jamboree al febrer. A més, enguany la sala estava de celebració dels seus 60 anys, i 25 sota el comandament del seu grup, Mas i Mas. "Teníem previst fer un festival molt potent –diu referint-se al Mas i Mas Festival del mes d'agost-, teníem concerts al Liceu, han caigut totes les actuacions internacionals.... Ara estic intentant fer almenys un concert diari a la Plaça Reial, i estic buscant un sponsor i ajuda per fer-ho", anuncia.

Summary: La música i el públic es retroben al Jamboree deu setmanes després


El vicepresident primer del Parlament, Josep Costa (JxCAT), ha fet una crida a avançar "tots a una" després que el jutge del Tribunal Suprem Pablo Llarena hagi anunciat que comunicarà divendres a tots els investigats per quins delictes se'ls processarà i hagi citat Carme Forcadell, Jordi Turull, Raül Romeva, Josep Rull, Dolors Bassa i Marta Rovira per estudiar si els envia a presó. "Tots a una, el 70 diputats i el 2,1 milions de votants plantant cara a la dictadura dels jutges", ha escrit en una piulada a les xarxes socials apel·lant a l'independentisme. "És l'únic camí", ha assegurat el diputat de Junts per Catalunya.

Summary: Costa reclama anar "tots a una" per tal de "plantar cara a la dictadura dels jutges"


Els establiments turístics de l'àrea metropolitana de Barcelona afronten amb optimisme la Setmana Santa. A la costa nord de Barcelona, l'ocupació hotelera s'estima que serà millor que altres anys i Calella, capital turística del Maresme, preveuen fregar el 90% d'ocupació. A l'extrem sud, les previsions apunten a xifres similars a les de l'any passat: a la zona del Garraf els hotelers de Sitges preveuen assolir el 85% d'ocupació, mentre que a l'entorn de Castelldefels (Baix Llobregat) es preveu superar el 60% d'ocupació. A la fi, però, tots coincideixen a dir que la meteorologia i les reserves d'última hora seran clau per consolidar aquestes previsions. Pel que fa als càmpings, es preveu un ple absolut aquesta Setmana Santa, tant pel que fa a les destinacions de costa com a l'interior de les comarques de Barcelona. El gruix de l'ocupació turística d'aquesta Setmana Santa arribarà, com és costum, entre dijous i dilluns, quan es concentren els dies festius de Divendres Sant i Dilluns de Pasqua, tot i que aquest darrer només se celebra a Catalunya i, per tant, les estades dels visitants forans acabaran en la majoria dels casos el diumenge. Un 90% a Calella A l'extrem nord de la costa barcelonina, les previsions auguren un any més bo que l'anterior. A Calella, a la Costa del Maresme, la previsió d'ocupació és del 90%. En total en aquest municipi hi ha una trentena d'establiments oberts –alguns obriran més endavant per a la temporada d'estiu– que ofereixen més de 9.000 places d'allotjament. Com ha explicat la gerent de l'Associació Turística de Calella, Montse Cordón, en cas que es complissin les previsions, l'ocupació estaria per sobre de la de 2015, que va ser d'un 85%. Les principals nacionalitats que visitaran Calella seran, desprès del turisme de proximitat i de l'estat espanyol, francesos, anglesos, alemanys i russos. Per sobre del 60% a Castelldefels A l'extrem sud, en canvi, l'ocupació no es preveu tant elevada. Des de l'Oficina de Turisme de Castelldefels, l'ocupació mitjana dels poc més d'una vintena d'hotels del municipi que ja tindran obert per Setmana Santa serà d'un 62%, una xifra sensiblement inferior a la registrada l'any passat. El mal temps de les últimes setmanes ha frenat el nombre de reserves i el sector confia, com ha passat altres anys, que si el temps millora d'aquí a dijous de la setmana vinent les reserves d'última hora ajudin a millorar l'ocupació i situar-la en els nivells habituals per aquestes dates de la temporada. Per zones, els hotels més pròxims a la platja són els que assoliran un grau d'ocupació més alt entre divendres i dilluns. Tot i que es més difícil de comptabilitzar, els tècnics creuen que la xifra d'ocupació als apartaments turístics serà molt similar i que se situarà a l'entorn del 60% a l'espera també de les reserves de darrera hora. Sitges igualarà el 85% del 2015 Al Garraf, els hotels Sitges afronten els dies festius de Setmana Santa amb expectatives d'assolir el 85% d'ocupació. Per arribar-hi, serà clau la previsió meteorològica, segons ha reconegut el president del Gremi d'Hostaleria, Joan Anton Matas, qui ha assegurat que és un període on predominen les "reserves d'última hora". De moment, l'ocupació als hotels de 4 i 5 estrelles es situa entorn el 70%, mentre que a la resta es frega el  80%. Si no s'anuncien pluges, el Gremi calcula que s'animaran les reserves i podran arribar així a l'ocupació mitjana del 85%, com l'any passat. Segons ha explicat Matas, la majoria dels visitants que faran estada a Sitges entre Divendres Sant i Dilluns de Pasqua seran francesos, catalans i del nord de l'estat espanyol. La dinàmica general en aquesta àpoca de vacances són les reserves en mode d'allotjament i esmorzar, amb previsió de dinar i sopar fora dels hotels. En aquest sentit, el president del Gremi d'Hostaleria ha recordat que el 2015 es va registrar "una lleugera millora" de la despesa mitjana per persona als establiments del municipi. Ara confia en "consolidar" aquesta tendència.  Ratllant el 100% als càmpings El sector dels càmpings afronta la Setmana Santa amb optimisme i preveu fregar el 100% d'ocupació. "El mercat s'ha recuperat bastant i les xifres de reserves estan per sobre d'altres anys", explica el president de l'Associació de Càmpings de les comarques de Barcelona, Francisco José Caballé. Les xifres són especialment bones en les reserves de bungalows, mentre que la reserva de parcel·les de càmping confia en els clients d'última hora per arribar al ple. Caballé detalla que el turisme estranger és el que més cau i, per zones, explica que la demanda està repartida, tant a les zones de platja com de muntanya.

Summary: Hotels amb bones expectatives i càmpings plens a la Costa de Barcelona per Setmana Santa


L’Ajuntament de Vilafranca del Penedès ha sancionat amb 37.412 euros l’autor de 407 pintades vandàliques fetes a diferents punts de la ciutat. L’home, de 34 anys i veí del municipi, va ser enxampat ‘in fraganti’ per la Policia Local el 12 de desembre, després que els agents haguessin fet un estudi cal•ligràfic i un seguiment exhaustiu. “No hi havia dubtes per pensar que no fos ell”, ha assegurat l’inspector en cap de la Policia Local de Vilafranca, Alberto Romero. Del total de la multa, 3.000 euros corresponen a una infracció molt greu de l’Ordenança de Civisme, mentre la resta són per pagar la neteja de les parets i mobiliari urbà malmès. Els 3.000 euros els podrà substituir per treballs a benefici de la comunitat i la resta ho haurà de pagar íntegrament. La investigació per identificar l’autor de les pintades –que representen el 40% de guixades de la ciutat- va començar el setembre del 2017, segons ha relatat aquest dimarts el regidor de Seguretat Ciutadana, Joan Manel Montfort. La proliferació de grafits relacionats amb motius espanyolistes, droga i jeroglífics va dur la Policia Local a sospitar que es tractava de tres autors diferents, però l’anàlisi de la cal•ligrafia va concloure que al darrere hi havia una sola persona. La Policia Local va començar així una investigació que va anar acotant a finals del 2018 gràcies a la col•laboració ciutadana. El regidor ha destacat que una fotografia enviada per un veí va permetre identificar el vehicle amb què es movia el sospitós, així com també el seu perfil, definint un home de mitjana edat i de gairebé 2 metres d’alçada. També es va constatar que acostumava a actuar de matinada, quan guixava tant parets públiques com privades, contenidors i mobiliari urbà. Amb aquestes dades, la Policia Local va establir un dispositiu per enxampar-lo la matinada del 12 de desembre. L’inspector en cap, Alberto Romero, ha detallat que, en el moment de la identificació, a quarts de 6 h, se li van intervenir retoladors de punta gruixuda i esprais, mentre es va comprovar que la pintada de la paret estava acabada de fer.  “La cal•ligrafia era molt semblant en simbologia, traces i detalls que la resta de més de 400 pintades. No hi havia cap dubte”, ha apuntat Romero, detallant que inicialment l’home va reconèixer ser l’autor de tots els grafits, si bé després ho va negar. L’identificat té antecedents policials, però cap està relacionat amb vandalisme. Pagament de la sanció El regidor ha puntualitzat que l’acusat de les pintades pot substituir 3.000 dels 37.000 euros amb què se l’ha sancionat per treballs a benefici de la comunitat. Segons Joan Manel Montfort, l’home “té suficient poder adquisitiu per pagar els 34.000 euros restants”, ja que “té una feina estable i un vehicle”. Si no ingressa els diners de la multa, Montfort ha dit que es procedirà a un embargament. L’acusat pot recórrer la sanció, i l’Ajuntament preveu que la resolució definitiva es dictarà d’aquí a sis mesos.

Summary: Sancionen amb més de 37.000 euros l’autor de 400 pintades vandàliques a Vilafranca del Penedès


Els Mossos d'Esquadra van detenir el 26 de gener dos homes, de 40 i 36 anys, de nacionalitat espanyola i veïns de Berga, com a presumptes autors de sis robatoris amb força, cinc faltes de danys i un furt. Tots els fets es van produir entre el setembre de 2013 i el desembre de 2015 a la Central Tèrmica de Cercs (Berguedà). Els autors entraven a les instal·lacions, sostreien cable de coure i després el venien a les deixalleries. Durant la investigació, els mossos van esbrinar que moltes de les zones per on accedien no estaven forçades i per accedir-hi només ho podien fer amb les claus, les quals només tenien els treballadors. Aquest fet va portar a pensar als investigadors que els lladres podien tenir ajuda d'algú de l'interior.  Les instal·lacions de la Central Tèrmica de Cercs tenien un vigilant de seguretat les 24 hores del dia. A més, segons fonts policials, en moltes ocasions la retirada del cablejat requeria molt temps i implicava fer soroll. Això va fer pensar als mossos que difícilment els autors havien pogut cometre tants robatoris sense l'ajuda d'algun treballador.   Després de diverses gestions, els investigadors van esbrinar que els autors eren tres, i que un d'ells era un dels vigilants de seguretat, el qual ajudava als altres dos a accedir a la central i els hi indicava els llocs on hi havia coure que no estava connectat a la xarxa elèctrica.   Finalment, el dia 26 de gener es va detenir el vigilant i un altre autor com a presumptes responsables de tots els robatoris i danys a la central. L'altre implicat encara no se l'ha pogut localitzar i detenir.   Els dos detinguts van passar el dia 27 a disposició del jutjat d'instrucció en funcions de guàrdia de Berga.

Summary: Detenen dues persones que durant tres anys van robar coure a la Central Tèrmica de Cercs


Dues persones han mort aquest dissabte al vespre en un xoc frontal entre dos cotxes a la B-224 a Piera (Anoia). Les víctimes mortals són dues dones de 63 i 35 anys –mare i filla- que ocupaven les dues places davanteres d'un dels vehicles sinistrats, segons ha informat el Sistema d'Emergències Mèdiques (SEM). Els altres dos ocupants d'aquest mateix turisme, un home de 36 anys i una nena de 9, han quedat ferits de menys gravetat amb policontusions i han estat evacuats a l'Hospital de la Vall d'Hebron. El conductor i únic ocupant del segon cotxe accidentat, un home de 49 anys, ha quedat ferit de poca gravetat i ha estat traslladat a l'hospital d'Igualada. L'avís del sinistre s'ha rebut pels voltants de les 19.00 hores d'aquest dissabte al quilòmetre 11,5 de la B-224, entre les poblacions de Piera i Masquefa. 4 dotacions del SEM i diverses patrulles dels Mossos d'Esquadra i dotacions dels Bombers de la Generalitat han treballat en el sinistre. Es tracta del tercer sinistre mortal –amb un total de cinc víctimes- en menys de 24 hores a les carreteres catalanes després de l'atropellament mortal d'un home indocumentat que creuava l'A-2 a Sant Vicenç dels Horts (Baix Llobregat) i de la mort dels dos ocupants d'una motocicleta per un xoc frontal amb un turisme a la C-31 a Vilanova i la Geltrú (Garraf).

Summary: Dues dones de 63 i 35 anys moren en un xoc frontal entre dos cotxes a la B-224 a Piera


Apropar la poesia de Miquel Martí i Pol al més petits. Amb aquest propòsit s'acaba de llançar una aplicació educativa per a mòbils que vol donar resposta a la demanda existent en l'àmbit educatiu i familiar de propostes relacionades amb la literatura catalana i les noves tecnologies. Un dels ideòlegs de l'aplicació, Roger Canadell, ha explicat que 'L'univers poètic de Miquel Martí i Pol' pretén fer gaudir els infants de la literatura, dóna la possibilitat de jugar amb els poemes i, fins i tot, atrevir-se a escriure i recitar els seus propis textos. L'aplicació, que és totalment gratuïta i es podrà descarregar a partir de dijous, també pot esdevenir una eina per a les escoles ja que es pot utilitzat en les pissarres digitals dels centres.  Un dels ideòlegs de l'aplicació, Roger Canadell, ha explicat que l'eina està pensada per apropar els  infants d'entre quatre i deu anys a la literatura amb l'ús d'il·lustracions atractives i dinàmiques i de jocs que estimulen l'experimentació poètica i la creativitat. L'aplicació permet realitzar lectures amb diferents graus de profunditat, des dels nens i nenes que comencen a llegir o reconèixer paraules fins a aquells que poden comprendre els significats dels poemes.  "No és una eina perquè el nen estigui entretingut", ha assenyalat Canadell. Un dels ideòlegs de l'aplicació, juntament amb Montse Caralt, ha explicat que l'acompanyament dels pares o dels professors en l'ús de l'eina és molt important per ajudar els més petits a comprendre allò que estan llegint.  D'altra banda, l'aplicació també té la voluntat de fomentar el criteri propi dels infants. L'eina tecnològica intenta educar els nens i nenes en el gust per la poesia, però també "eixamplar" els seus coneixements perquè tinguin prou recursos per poder llegir i comprendre altres tipus de literatura o, fins i tot, que el coneixement es pugui extrapolar per entendre i interpretar altres obres d'art, com un quadre d'una exposició.   L'aplicació, il·lustrada de manera artesanal per Dàlia Adillon, ofereix 40 textos poètics identificats amb diversos elements il·lustrats els quals formen part d'un fris mòbil que representa el paisatge i l'entorn proper a Miquel Martí i Pol. En aquest espai il·lustrat es poden reconèixer alguns dels elements més característics de la vila del poeta com el pont de Roda de Ter, el riu, l'església, la fàbria, l'escola, i fins i tot, la casa natal de l'autor.  En aquest viatge, l'usuari també trobarà jocs interactius que permetran experimentar amb els versos del poeta. No només recitar-los, sinó també escriure'n de nous amb la possibilitat de poder-los enregistrar. Caralt ha explicat que han escollit els poemes que Miquel Martí i Pol va escriure expressament per a nens, com 'Bon Profit' o 'Per molts anys', però també n'han afegit dels que el poeta va crear per a un públic adult, com 'La Fàbrica' o 'El poble'. Roger Canadell i Montse Caralt han explicat que l'aplicació ha generat molta expectació entre la comunitat educativa i diverses escoles ja s'han posat en contacte amb ells perquè puguin anar a explicar el projecte. Vista aquesta bona acollida, els ideòlegs s'estan plantejant ampliar l'aplicació a una segona fase, ampliant-ne continguts, i on també s'elabori una guia que reculli les experiències del professorat i serveixi de manual didàctic.  La presentació pública de 'L'univers poètic de Miquel Martí i Pol tindrà lloc dijous a les vuit del vespre a la sala polivalent de la Biblioteca Bac de Roda de Roda de Ter. A partir de llavors, ja es podrà descarregar de les diferents plataformes de distribució d'aplicacions.

Summary: L'univers poètic de Miquel Martí i Pol s'obre als més menuts gràcies a una aplicació educativa per a dispositius mòbils


"El referèndum no gaudeix de molt bona salut en aquests moments", ironitza el president de la Generalitat ACN Barcelona.-El president de la Generalitat, Carles Puigdemont, ha instat aquest diumenge els partits que havien "fantasiejat" amb la possibilitat d'un referèndum a sumar-se a la independència, perquè "no hi ha cap altra més alternativa". "El referèndum no gaudeix de molt bona salut en aquests moments, això és perquè en prengui nota aquella gent que encara pensa que hi ha un espai entre un projecte immòbil d'una Espanya que continua apostant per més del mateix,  però corregit i augmentat, o un model de país en moviment que aposta per constituir un estat independent", ha subratllat Puigdemont, que considera el resultat sobiranista un aval al full de ruta del Govern. Després dels resultats d'aquest diumenge i també de cara a la qüestió de confiança que plantejarà després de l'estiu, el president de la Generalitat ha reclamat a aquells partits que en algun moment han "fantasiejat o flirtejat" amb la idea que de la política espanyol en sortís una majoria que volgués apostar per un referèndum que se sumin a un projecte de construcció d'un país independent.  "No hi ha cap altra alternativa", ha opinat Puigdemont, que ha remarcat que la realitat "tossuda trucarà a la porta de la política espanyola, que haurà de mirar-se a un mirall que potser no li agrada".  I és que el president ha subratllat que les eleccions eren "innecessàries", perquè la realitat no ha canviat des del punt de vista independentista, sinó tot el contrari. Al seu parer, CDC és ara "més forta" i el full de ruta sobiranista queda avalat pel resultat d'aquests comicis.

Summary: Puigdemont insta els partits que havien "fantasiejat" amb el referèndum a sumar-se a la independència


La Unió Europea s'ha dotat aquest dijous d'una cooperació permanent estructurada en defensa, PESCO per les seves sigles en anglès. Tots els estats membres excepte el Regne Unit, Malta i Dinamarca han acordat durant el Consell Europeu "fer realitat" la cooperació permanent. A través de la PESCO els estats europeus preveuen incrementar la seva efectivitat i eliminar duplicitats, per exemple, a l'hora d'invertir en equipaments militars, fer més fàcil el desplegament de forces en missions així com enfortir la base industrial de defensa europea. Segons el Consell Europeu la formalització de la col·laboració permanent i estructurada -introduïda amb el Tractat de Lisboa- és un pas "crucial" en la política de defensa europea. "Més de mig segle enrere va néixer una ambiciosa visió de la Comunitat Europea de Defensa, però mancaven la unitat i el coratge per posar-la en pràctica", ha dit el president del Consell, Donald Tusk."Avui aquest somni és una realitat", ha apuntat el polonès, que ha descrit la PESCO com "una expressió pràctica de la voluntat de construir una defensa europea". Tusk també ha assenyalat que durant anys l'argument principal en contra d'una cooperació permanent ha estat "el temor" que aquesta debilitaria l'Aliança Atlàntica (OTAN). "És més aviat el contrari, una defensa europea forta reforça l'OTAN", ha afegit el president del Consell, que ha valorat que l'establiment del mecanisme són "bones notícies" pels aliats i "males notícies pels enemics". La participació en la iniciativa és voluntària, però una vegada que decideixen participar, els estats membres han d'assumir compromisos vinculants i, si no els compleixen, podrien ser suspesos pels altres estats membres. Els membres han de desenvolupar conjuntament forces de reacció ràpida i noves capacitats, com tancs i drons, o crear centres únics de logística i assistència mèdica a Europa. A banda, cada estat ha de proporcionar un pla per a les seves contribucions nacionals, que estarà subjecte a una avaluació anual. Segons dades de la UE, la política comuna en seguretat i defensa és una de les més apreciades, amb un suport del 75% dels ciutadans en un moment en què la seguretat és una de les principals preocupacions dels europeus.

Summary: La UE fa un "pas crucial" cap a la cooperació en defensa


La parella encarregada del 'Club Venus', ha reconegut que en aquest habitatge situat al polígon industrial de Montferrer (Alt Urgell) s'hi exercia la prostitució però ha negat que s'hi trafiqués amb drogues. "Teníem droga per consum propi", han dit. Ho han declarat aquest dilluns durant el judici que ha començat a l'Audiència de Lleida. La fiscalia demana per a ells dos i cinc homes més una pena de deu anys de presó pels delictes de pertinença a grup criminal, tràfic de drogues i prostitució. Tant l'home com la dona que vivien en aquell habitatge han assegurat que les noies hi treballaven voluntàriament ja que eren elles mateixes qui trucaven per preguntar per les condicions de la feina que els encarregats anunciaven per internet i en diverses publicacions impreses de la zona. També han assegurat que les noies podien sortir quan volguessin, tot i que els havien d'avisar perquè els poguessin obrir a porta, ja que estava tancada, "per seguretat". També "per seguretat", han declarat que hi havia càmeres fora de l'habitatge i també a dins, a la sala i al passadís, "però no a les habitacions", han dit.

Summary: La parella encarregada del 'Club Venus' reconeix que s'hi exercia la prostitució però nega el tràfic de drogues


Una manifestació recorre el centre de Barcelona pel CDR Barcelonès amb el lema 'Ho tornarem a fer'. La manifestació ha sortit de la plaça Universitat cap a dos quarts de vuit del vespre. Amb crits de '1 d'octubre, ni oblit ni perdó' i 'Independència' han començat a caminar per la Ronda d'Universitat previsiblement amb destí a la prefectura de la Policia Nacional, ja que s'anunciava una cercavila "fins a la biblioteca". En la convocatòria que han fet a través de Twitter adjunten una fotografia on es veu una barricada de foc i el lema 'Urquinaona, ho tornarem a fer'. Els Mossos, però, estan impedint que els manifestants puguin acostar-se a la plaça Urquinaona amb un cordó policial en carrers com la Ronda de Sant Pere o Fontanella. Els Mossos blinden tots els accessos cap a plaça Urquinaona, fet que ha provocat que la manifestació hagi començat a pujar pel Passeig de Gràcia. Durant el pas de la manifestació per la plaça Catalunya, s'ha arribat a tancar els accessos al Corte Inglés.  Davant la possibilitat que la mobilització passés o acabés per la prefectura de la Policia Nacional a Via Laietana, també hi ha presència policial davant de l'edifici.  Segons ha informat TMB, s'han tancat preventivament els accessos a l'estació d'Urquinaona per la plaça i pel carrer Trafalgar. S'hi pot accedir pels carrers Bruc i Jonqueres.

Summary: Una manifestació convocada pels CDR recorre Barcelona i els Mossos impedeixen que arribi a Urquinaona


Lucía Delgado demana als jutjats una interpretació "garantista" del dret ACN Barcelona.-La portaveu de la PAH, Lucía Delgado, ha explicat que el Grup Promotor de la Llei 24/2015 demanarà una reunió "urgent" amb el president de la Generalitat, Quim Torra, i els consellers de Territori i Sostenibilitat, Damià Calvet, i de Justícia, Ester Capella, per tractar el desplegament del decret d''habitatge. En declaracions als mitjans de comunicació minuts després de la convalidació del decret 1/2020, Delgado ha recordat que ja fa 11 anys que les entitats lluiten contra l'emergència habitacional i ha deixat clar que "les famílies vulnerables són el primer". Delgado ha demanat a la justícia que faci una "interpretació  garantista" del dret davant la interpretació "més restrictiva" que van fer les audiències de Barcelona i Girona. Aquest dimecres el Parlament ha convalidat una modificació del decret de mesures urgents a l'habitatge, concretament en la seva definició d'habitatge buit, on s'hi inclouran aquells que estiguin sense ús des de fa dos anys tot i que el propietari –un gran tenidor-hagi iniciat un procés judicial per recuperar-lo. Per Delgado, la convalidació del decret 1/2020 és un "canvi de paradigma" i que "és important" perquè emana de la Llei 24/2015 perquè "responsabilitza els privats de l'emergència habitacional". Segons ha comentat, en el decret 17/2019 hi havia "l'error" que no incloïa el supòsit d'habitatge buit encara que hi hagués un procés judicial en marxa.  La portaveu de la PAH també ha especificat que podran rebre la proposta d'un lloguer social els ocupants estiguin a l'habitatge abans del 30 de juny del 2019 –sis mesos abans de l'aprovació del decret 17/2019-. A més, els ajuntaments hauran de certificar la seva situació de vulnerabilitat. Posteriorment, el conseller de Territori i Sostenibilitat, Damià Calvet, ha explicat en declaracions als mitjans que "en cap cas" tant el decret 17/2019 com l'avui convalidat -1/2020- afecta els propietaris particulars i que només està adreçat a les entitats i fons d'inversió. En aquest sentit, ha reiterat que és un "peatge social" per a unes entitats que van ser rescatades amb fons públics. Calvet sobre les observacions del CGE: "Les hem observat però no les hem tingut en compte" El conseller de Territori també s'ha referit a les conclusions del Consell de Garanties Estatutàries, que es va posicionar en contra d'alguns aspectes del decret convalidat avui, com el de definició d'habitatge buit. El conseller ha assegurat que la prioritat era "intervenir en aquesta situació de resoldre els problemes de persones i famílies en situació extrema de vulnerabilitat" mitjançant l'aprovació del text en el Consell Executiu i convalidar-lo avui. "Si això va al TC, ens defensarem, a veure qui ho porta", ha remarcat Calvet, que s'ha mostrat escèptic sobre la possibilitat que el govern de PSOE i Podem a l'Estat presenti un recurs a l'alt tribunal.

Summary: Les entitats socials demanen una reunió "urgent" amb el Govern per tractar desplegament del decret d'habitatge